钦定古今图书集成/明伦汇编/氏族典/第144卷 > 元明善
## 钦定古今图书集成/明伦汇编/氏族典/第144卷 > 元明善

按《元史元明善传》：“明善字复初，大名清河人。其先盖
拓跋魏之裔。明善资颖悟绝出，读书过目辄记，诸经
皆有师法，而尤长于《春秋》。浙东使者荐为安丰、建康
两学正，辟掾行枢密院。时董士选陞江西左丞，又辟
为省掾。会赣州贼刘贵反，明善从士选将兵讨灭，升
掾南行台。未几，授枢密院照磨，转中书左曹掾，掾曹”
无留事。始，明善在江西时，朱瑄为其省参政。明善有
马骏而瘠，瑄假为从骑，瑄致米三十斛酬其直。后瑄
败，江浙行省籍其家，得金谷之簿书，米三十斛送元
复，初不言以酬马直，明善坐免。久之，有为辨白其事
者，乃复掾省曹。仁宗居东宫，首擢为太子文学。及即
位，改翰林待制，与修成宗、顺宗《实录》，升翰林直学士。
奉旨出赈山东、河南，还修《武宗实录》，又升翰林侍讲
学士。延祐二年，始会试天下进士，明善充考试官。及
廷试，又为读卷官。改礼部尚书，擢参议中书省事，旋
复入翰林，为侍读。岁中，拜湖广行省参知政事，又召
入集贤，为侍读，升翰林学士，修《仁宗实录》。至治二年，
卒于位。泰定间，赠资善大夫、河南行省左丞，追封清
河郡公，谥曰“文敏。”明善早以文章自豪，出入秦、汉间，
晚益精诣，有文集行世。